सिद्धार्थ आनंद करेंगे फिल्म का डायरेक्शन; YRF स्पाई यूनिवर्स का हिस्सा होगी फिल्म
Tiger vs pathan। salman khan and shahrukh together in a filmपठान की जबरदस्त सफलता के बाद यशराज फिल्म्स अब सलमान और शाहरुख को एक साथ लाना चाहती है। सिद्धार्थ आनंद
पठान की जबरदस्त सफलता के बाद यशराज फिल्म्स अब सलमान और शाहरुख को एक साथ लाना चाहती है। सिद्धार्थ आनंद इस फिल्म का डायरेक्शन करेंगे। यशराज फिल्म्स ने इसकी पुष्टि कर दी है। ये भारत के इतिहास की सबसे बड़ी फिल्मों में से एक होगी। ये फिल्म भी यशराज स्पाई यूनिवर्स का हिस्सा होगी। यशराज फिल्म्स के मालिक आदित्य चोपड़ा को सिद्धार्थ पर काफी भरोसा है, यही वो वजह है कि जिसके लिए उन्होंने सिद्धार्थ को चुना है।
सिद्धार्थ के लिए ड्रीम फिल्म होगी 'पठान वर्सेज टाइगर'
ट्रेड एनालिस्ट तरण आदर्श ने पिछले दिनों यशराज स्पाई यूनिवर्स की कुछ अपकमिंग फिल्मों का जिक्र किया था। जिसमें वॉर 2, टाइगर 3 और पठान वर्सेज टाइगर जैसे प्रोजेक्ट थे। इसमें सबसे ज्यादा चर्चा पठान वर्सेज टाइगर की हो रही है। ये पूरी दुनिया को पता है कि पठान और टाइगर यहां किसे कहा जा रहा है। पठान यानी शाहरुख खान और टाइगर यानी सलमान खान। अब ये दोनों काफी समय बाद एक फुल फिल्म में काम करने जा रहे हैं। इन दोनों को सुपरस्टार्स को डायरेक्ट करने की जिम्मेदारी सिद्धार्थ आनंद को दी गई है।
डेडलाइन की रिपोर्ट के मुताबिक, आदित्य चोपड़ा को सिद्धार्थ आनंद के काम पर काफी भरोसा है। सबसे बड़ी फिल्म बनाने में उन्हें जो भी हेल्प होगी वो प्रोडक्शन टीम के जरिए दी जाएगी। जनवरी 2024 से फिल्म की शूटिंग स्टार्ट हो जाएगी। बता दें कि सिद्धार्थ आनंद के हाथ से वॉर 2 जैसी फिल्म निकल गई थी। उनकी जगह पर अयान मुर्खजी को मौका दिया गया है। हालांकि अब सिद्धार्थ के हाथ सबसे बड़ी फिल्म लग गई है, इसलिए शायद अब उन्हें ज्यादा सोचने की जरूरत न हो।
अब कैमियो नहीं..फुल फिल्म में साथ काम करेंगे शाहरुख-सलमान
शाहरुख और सलमान सबसे पहले 1995 की फिल्म करण अर्जुन में नजर आए थे। ये फिल्म अपने समय में काफी बड़ी हिट थी। उसके बाद इन दोनों ने 'हम तुम्हारे हैं सनम' में साथ काम किया। 'कुछ कुछ होता है' में सलमान का गेस्ट अपीयरेंस था जिसे ऑडियंस ने काफी पसंद किया था।
उसके बाद शाहरुख खान की 2018 में रिलीज फिल्म जीरो में भी सलमान का कैमियो था। अभी हाल ही में रिलीज हुई फिल्म पठान में सलमान का दमदार कैमियो देखा गया था। अब यशराज फिल्म्स इन दोनों को साथ में एक फुल फिल्म में कास्ट करने के लिए हर संभव कोशिश कर रही है।
सबसे बड़ी फ्रेंचाइजी के रूप में उभरी यशराज की स्पाई यूनिवर्स
हम अक्सर मार्वेल सिनेमेटिक यूनिवर्स को सुनते हैं। एवेंजर्स सीरीज, आयरन मैन सीरीज, कैप्टन अमेरिका और थॉर की सभी फिल्में इसी यूनिवर्स का हिस्सा है। बॉलीवुड में रोहित शेट्टी की कॉप यूनिवर्स भी काफी ज्यादा चर्चित है। सिंघम, सिंघम रिटर्न्स सिंबा और सूर्यवंशी जैसी फिल्में भी इसी कॉप यूनिवर्स का हिस्सा है।
अब यशराज की स्पाई यूनिवर्स की शुरुआत हो चुकी है। इस यूनिवर्स में बनने वाली सभी फिल्में जासूसी बैकग्राउंड पर बेस्ड होगी। इस यूनिवर्स की पहली फिल्म 2012 में आई सलमान खान की फिल्म एक था टाइगर थी।
पठान यशराज फिल्म्स के स्पाई यूनिवर्स के तहत बनी चौथी फिल्म है। इससे पहले टाइगर जिंदा है, एक था टाइगर और वॉर पहले ही इस स्पाई यूनिवर्स का हिस्सा बन चुकी हैं। आने वाले समय में इस यूनिवर्स में कुछ नई फिल्मों की एंट्री होने जा रही है।
